Broj: 711-I-2068-M-168/23-02-12

Zagreb, 29. rujna 2023.

**Josip Stojić, direktor trgovačkog društva**

**PODUZETNIČKI CENTAR PROLOŽAC d.o.o. za razvoj poduzetništva**

**Predmet: mišljenje na zahtjev obveznika Josipa Stojića; daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 21. rujna 2023. pod brojem 711-U-7075-M-168/23-01-27 zaprimilo zahtjev za očitovanjem koji je podnio Josip Stojić, direktor trgovačkog društva Poduzetnički centar Proložac d.o.o. za razvoj poduzetništva.

U zahtjevu podnositelj postavlja pitanje može li suprug njegove sestre biti direktor u njegovoj privatnoj tvrtki.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI) na 26. sjednici održanoj 29. rujna 2023. obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo tumači da nije u suprotnosti s odredbama ZSSI-a da suprug obveznikove sestre obnaša funkciju direktora u trgovačkom društvu/poslovnom subjektu u vlasništvu obveznika.

Pritom se obvezniku ukazuje na odredbu članka 20. stavka 1. ZSSI-a u kojem je navedeno da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Josipu Stojiću, elektroničkom dostavom
2. Objava na internetskoj stranici Povjerenstva
3. Pismohrana